Гриппым зыщыфхъумэ!
IэщIагъэлIхэм къызэралъытэмкIэ, гриппым и щытыкIэр Къэбэрдей-Балъкъэрым нэгъабэ нэхърэ мы гъэм щынэхъыфIщ, ауэ дяпэкIэ абы зиубгъунущ. КъБР-м Потребительскэ кIэлъыплъыныгъэмкIэ и IуэхущIапIэм къызэритамкIэ, щIышылэм и 4 — 10-хэм къриубыдэу гриппрэ ОРВИ-рэ къызыхуэкIуахэр тхьэмахуэ зэхуакум тещIыхьа эпидмардэм нэхърэ процент 62,1-кIэ республикэм, процент 61,6-кIэ Налшык къалэм щынэхъ мащIэщ.
Псом япэу ар и фIыгъэщ гриппымрэ пыхусыхухэм деж узыфэ хьэлъэхэм, псалъэм папщIэ, пневмонием, бронхитым, менингитым, отитым зыщезыгъэужь пневмококк инфекцэмрэ ящызыхъума хущхъуэхэр цIыхухэм зэрыхалъхьам.
Гриппым зэрыпэщIэт мастэхэр хэлъхьэнымкIэ планыр Къэбэрдей-Балъкъэрым нэгъабэ процентищэкIэ щагъэзэщIащ. ЦIыху мин 244-м хущхъуэ ирахьэлIащ. Абыхэм ящыщу мини 114-р сабийщ, мини 130-р балигъщ. А Iуэхум нэхъыбэу къызэщIрагъэубыдащ социальнэ IэнатIэхэм я лэжьакIуэхэр, зи ныбжь хэкIуэтахэр, еджакIуэхэр. Хущхъуэ зэзыхьэлIэну хуейхэм я бжыгъэм республикэм щыхохъуэ.
Профилактикэ щIыкIэу, КъБР-м Узыншагъэр хъумэнымкIэ и министерствэм терапевтхэр методикэ чэнджэщхэмкIэ къызэригъэпэщащ, щеджэ семинархэр иригъэкIуэкIащ. Мы гъэми абы пащэнущ. Мастэ зыхрагъэлъхьэн зэрыхуейм хъыбарегъащIэ IэнатIэхэм зыубгъуауэ щытепсэлъыхьащ, Налшык дэт поликлиникэхэм, щIыналъэ сымаджэщхэм хэзыгъэгъуазэ тхыгъэу (листовкэ) мин зыбжанэ трагуэшащ.
Дохутырхэм фигу къагъэкIыж: мазаем гриппыр етэну хуагъэфащэ. Илъэситхум нэс зи ныбжь сабийхэм, цIыхубз уэндэгъухэм ар нэхъ яхуэщщ. Зи ныбжь хэкIуэтауэ уз гъэтIылъа зиIэхэр игъэсымэджэнущ. Илъэс иримыкъуа сабийхэм я Iэпкълъэпкъыр а узыфэ гуащIэм пэмылъэщынкIэ шынагъуэщ. Абы къыхэкIыу, узыр къыпкърыхьауэ гу лъыфтэмэ, и чэзум дохутырым зыхуэвгъазэ, фэр-фэру вгъэхъужыну фыхэмыт.
Тэмэму къывэIэзэн, хуей хъумэ, сымаджэщым фагъэгъуэлъын щхьэкIэ, гриппыр къыфпкърыхьэу гу лъыфтэмэ, фыщыпсэу щIыпIэм щыIэ поликлиникэм фыкIуэ.
КъБР-м Узыншагъэр хъумэнымкIэ и министерствэм и пресс-IуэхущIапIэ.
